ભાડાની ગાડીમાં ક્રેકોવમાંથી પસાર થઈને, ઝેબ્લોસીની જૂની ફેક્ટરી સુધી એ પગપાળા પહોંચ્યો. થોડા પોલિશ રખેવાળો હજુ પણ ત્યાં હાજર હતા. ઉપરના માળે આવેલી પોતાની ઑફિસમાંથી એણે બ્રિનલિટ્ઝમાં ફોન કર્યો અને પોતે જેલમાંથી મુક્ત થઈ ગયો હોવાની એમિલીને જાણ કરી. ઓસ્કર જેલમાં હતો એ સમયે બ્રિનલિટ્ઝમાં નિર્ણાયો લેવામાં પડતી મુશ્કેલીઓ, છાવણીમાં ફેલાતી અફવાઓ અને તેના અર્થ બાબતે ઊભા થતા વિવિધ પ્રશ્નો વિશેની બધી જ વાતો મોશે બેજસ્કી નામના બ્રિનલિટ્ઝના એક ડ્રાફ્ટ્સમેનને બરાબર યાદ છે! સ્ટર્ન, મોરિસ ફાઇન્ડર, એદમ ગારદે અને બીજા લોકોએ ભોજનસામગ્રી, કામકાજની વહેંચણી, પથારીની સગવડ, વગેરે બાબતે એમિલીનો સંપર્ક કર્યો હતો. એમિલી હવે અહીંની માત્ર મુલાકાતી ન હતી તેનો અહેસાસ આ ચાર લોકોને સઓથી પહેલો થયો હતો. એક તો, એમિલી પહેલેથી જ ખાસ આનંદમાં ન હતી, અને એમાં બ્યૂરો ‘વી’ દ્વારા ઓસ્કરની ધરપકડ થવાને કારણે એ વધારે દુઃખી થઈ ગઈ હતી! ઓસ્કર સાથે તેનું પુનઃમિલન હજુ બરાબર શરુ થાય એ પહેલાં જ એસએસે કરેલી દખલ એમિલીને અસહ્ય થઈ પડી હતી. પરંતુ સ્ટર્ન અને અન્યો કેદીઓને એક વાત સ્પષ્ટ દેખાતી હતી, કે એમિલી અહીં ભોંયતળિયાના એ નાનકડા ઘરની સંભાળ રાખવા માટે, અને એક પત્નીની ફરજો બજાવવા માટે અહીં આવી ન હતી! તેના અહીં આવવા પાછળ તેની આદર્શવાદી પ્રતિબદ્ધતા પણ કામ કરી રહી હતી. આગની જ્વાળાઓ વચ્ચે લપેટાયેલા ખુલ્લા હૃદયવાળા જીસસનું ચિત્ર એપાર્ટમેન્ટની દિવાલ પર લટકતું હતું. પોલિશ કેથલિક ઘરોમાં આવી જ ડિઝાઈન સ્ટર્ને જોઈ હતી, પરંતુ એ ઘરો જેવી ઝાકઝમાળ ઓસ્કરના એક પણ ઘરમાં ન હતી. પોલિશ રસોડામાં જોવા મળતા ખુલ્લા હૃદયવાળા જીસસ એમિલીને હંમેશા એક શાંતિની અનુભૂતિ કરાવતા હતા! એમિલીના રસોડામાં એ ચિત્ર એક વિશ્વાસના પ્રતિક રૂપે લટકી રહ્યું હતું, એમિલીના પોતાના અંગત વિશ્વાસ તરીકે!